นายกรัฐมนตรี ชี้แจงข้อกล่าวหาฝ่ายค้าน ยืนยันไม่เคยบอกว่าขออยู่ต่อ 2 ปี เงินทุกบาทช่วยประชาชนไม่ใช่ซื้อเสียง
การอภิปรายไม่ไว้วางใจรัฐมนตรีเป็นรายบุคคลวันแรก นายแพทย์ ชลน่าน ศรีแก้ว ผู้นำฝ่ายค้านในสภาผู้แทนราษฎร อภิปรายกล่าวหาพลเอก ประยุทธ์ จันทร์โอชา นายกรัฐมนตรี ใช้เงินแลกกับเสียงโหวตของ ส.ส. เพื่อลงมติสำคัญ ซึ่งมีตัวเลขสูงเป็นหลักล้านบาท ทั้งยังก้าวล่วงสั่งการแทรกแซงฝ่ายนิติบัญญัติเรื่องสูตรคำนวณ ส.ส. หาร 500 ถือเป็นการจงใจเป็นปฏิปักษ์ทำลายระบอบประชาธิปไตยในระบบรัฐสภา ซึ่งเรื่องนี้จะต้องส่งศาลแน่นอน พร้อมฝากถึงรัฐมนตรีที่ถูกอภิปรายจะต้องมีบางคนจะถูกเปิดโปงทุจริตเพื่อนำเงินไปซื้อ ส.ส. จากนั้น พลเอก ประยุทธ์ จันทร์โอชา นายกรัฐมนตรี ชี้แจงทันทีว่าไม่เคยบอกว่าจะขออยู่ต่ออีก 2 ปี แค่ชี้ให้เห็นผลพวงจากการทำงานของรัฐที่จะเห็นได้เด่นชัดในอีก 2 ปี พร้อมประกาศหลายอย่างที่ฝ่ายค้านกล่าวหาไม่ใช่ข้อเท็จจริง ปัญหาเศรษฐกิจ ความยากจน ปากท้อง ของแพง รัฐบาลช่วยเหลือทุกระดับ โดยเฉพาะการเยียวยาช่วงสถานการณ์โควิด-19 ที่ช่วยประชาชนมากถึง 55 ล้านบัญชี ไม่ใช่เงินซื้อเสียง